Na osnovu člana 33. stav (1) Zakona o organizacijama i reprezentativnim organizacijama osoba sa invaliditetom i civilnih žrtava rata (Službene novine Federacije BiH br 61/22 i 94/22), Ministar za rad, socijalnu politiku i povratak u Vladi Tuzlanskog kantona raspisuje

**JAVNI POZIV**

**za registraciju kantonalnih organizacija osoba s invaliditetom i**

**organizacija civilnih žrtava rata**

**I PREDMET JAVNOG POZIVA**

Predmet Javnog poziva je registracija organizacija osoba s invaliditetom i organizacija civilnih žrtava rata (u daljnjem tekstu: OOSI/OCŽR) kao kantonalnih organizacija osoba s invaliditetom i organizacija civilnih žrtava rata (u daljnjem tekstu: kantonalne OOSI/OCZR).

**II PRAVO UČEŠĆA**

Pravo učešća na ovaj Javni poziv imaju OOSI/OCŽR koje su registrovane kod Ministarstva pravosuđa i uprave Tuzlanskog kantona.

**III USLOVI ZA REGISTRACIJU OOSI/OCŽR**

Pravo prijave na ovaj Javni poziv imaju OOSI/OCŽR pod uslovom:

* da su registrovane kod Ministarstva pravosuđa i uprave Tuzlanskog kantona;
* da izvršavaju ciljeve i aktivnosti utvrđene u čl. 5. i 6. Zakona o organizacijama i reprezentativnim organizacijama osoba sa invaliditetom i civilnih žrtava rata („Službene novine Federacije BiH", br. 61/22 i 94/22) (u daljnjem tekstu: Zakon), u skladu sa njihovim osnivačkim aktom i statutom;
* da raspolažu odgovarajućim minimalnim tehničkim i ljudskim resursima u skladu sa Pravilnikom o minimalnim tehničkim i ljudskim resursima za sticanje statusa organizacije osoba sa invaliditetom i organizacije civilnih žrtava rata („Službene novine Federacije BiH", broj: 13/23).

**IV POTREBNA DOKUMENTACIJA**

Kao dokaz o ispunjavanju uslova iz tačke III ovog Javnog poziva aplikant treba dostaviti sljedeću dokumentaciju:

1. Prijavni obrazac (zahtjev za sticanje statusa) popunjen, potpisan od strane ovlaštene osobe i ovjeren pečatom organizacije/udruženja:

2. Osnovno rješenje o registraciji sa svim izmjenama i dopunama (ovjerena kopija ne starija od

3 mjeseca);

3. Izvod iz Registra Ministarstva pravosuđa i uprave Tuzlanskog kantona (ovjerena kopija ne starija od mjesec dana);

4. Osnivački akt i statut udruženja sa svim izmjenama i dopunama (ovjerena kopija ne starija od 3 mjeseca)

5. Spisak članova organa upravljanja (Izjava sa imenom, prezimenom i funkcijom članova organa upravljanja, potpisana od strane osobe ovlaštene za zastupanje i ovjerena pečatom udruženja - original);

6. Popunjen Obrazac RČ redovnog članstva, u printanoj i elektronskoj formi u Excel formatu CSV na odgovarajućem prenosnom mediju - CD ili USB (original);

7. Zemljišno-knjižni izvadak ili ovjereni ugovor ili sudsku potvrdu o dobijanju prava vlasništva/ ovjereni ugovor o zakupu/odluku nadležnog tijela ili ovjereni ugovor o davanju prava na besplatno korištenje prostora udruženja (original ili ovjerena kopija ne starija od 3 mjeseca);

8. Izjava o posjedovanju informatičke opreme (minimalno jedan računar i printer) ovjerena kod nadležnog organa (original);

9. Ugovor na ime udruženja o korištenju telefonske usluge ili pristupa internetu (original ili ovjerena kopija ne starija od 3 mjeseca);

10. Ugovor o radu (u skladu sa Zakonom o radu FBiH) osobe za obavljanje administrativnih poslova i obrazac JS3100 Porezne uprave o prijavi zaposlenika (original ili ovjerena kopija ne starija od 3 mjeseca);

Neophodni obrasci dostupni su na web stranici Ministarstva za rad, socijalnu politiku I povratak <http://mrspptk.gov.ba/> u podkategoriji konkursi i javni pozivi.

Sva dokumentacija mora biti pregledna, vjerodostojna i tehnički korektna.

Ministarstvo nema obavezu vraćanja predate dokumentacije aplikantima.

**V. POSTUPAK PREGLEDANJA APLIKACIJA I UTVRĐIVANJA STATUSA**

Pregled pristiglih aplikacija vrši Komisija za utvrđivanje ispunjenosti uslova predviđenih Zakonom (u daljnjem tekstu: Komisija) koju imenuje Ministar za rad, socijalnu politiku i povratak u Vladi Tuzlanskog kantona (u daljnjem tekstu: Ministar).

Komisija će utvrditi formalnu ispravnost pristiglih aplikacija u smislu njihove blagovremenosti, potpunosti i urednosti, te ispunjenost uslova predviđenih Zakonom.

Za sve aplikacije koje budu ispunjavale uslove predviđene Zakonom, Komisija će uputiti prijedlog Ministru za donošenje rješenja o utvrđivanju statusa OOSI/OCŽR.

Za sve aplikacije koje ne budu blagovremene, potpune i uredne i koje neispunjavaju uslove predviđene Zakonom Komisija će uputiti prijedlog Ministru za donošenje rješenja o odbacivanju/odbijanju zahtjeva za utvrđivanje statusa OOSI/OCŽR.

**VI. NAČIN OBJAVLJIVANJA I ROK ZA PODNOŠENJE PRIJAVA**

Prijave se, u zatvorenoj koverti, podnose poštom ili se lično predaju na pisamici Ureda za zajedničke poslove kantonalnih organa na adresu:

**Tuzlanski kanton**

**Ministarstvo za rad, socijalnu politiku i povratak**

**Fra Grge Martića 8**

**75000 Tuzla**

**sa naznakom:**

**“Prijava na Javni poziv za registraciju kantonalnih organizacija osoba s invaliditetom i civilnih žrtava rata - NE OTVARAJ"**

Nepotpune i neblagovremene prijave neće se uzeti u razmatranje.

Javni poziv će biti objavljen u “Službenim novinama Tuzlanskog kantona”, dnevnom listu „Večernji list” i na web stranici Ministarstva za rad, socijalnu politiku i povratak <http://mrspptk.gov.ba/> u podkategoriji konkursi i javni pozivi.

Krajnji rok za podnošenje prijava je 30 dana od dana posljednje objave Javnog poziva.

Broj: 09/1-04-8104/25

Tuzla, 19.03. 2025. godine

MINISTAR

Fadil Alić